text: Ny rekord i Billund
  01 oktober 2015 kl. 19.07
  
  
  Aldrig tidligere har september måned været så god for Billund lufthavn som i år.
  
  Billund Lufthavn havde 294.852 passagerer i september måned. Det er en ny rekord og 5,8 pct. flere end i 2014.
  Det er især udenrigsruterne, der har vækst. De har haft 7,2 pct. flere passagerer end i 2014.
  Men også for chartertrafikken går det godt.
  - Efter en længere periode med faldende antal chartergæster er det glædeligt at se, at der nu er en vending. Det skyldes formentlig, at sommeren i Danmark jo ikke var den allerbedste rent vejrmæssigt, og derfor er behovet for sol og strand måske lidt større. Generelt melder bureauerne om en fin interesse for rejser i efteråret, og ikke mindst i efterårsferien ventes der mange, siger lufthavnsdirektør Kjeld Zacho Jørgensen i en pressemeddelelse.
  Chartertrafikken havde 90.774 passagerer. Det er en stigning på 3.609 passagerer.
  